《招隐洞寻玉蕊花亭作》
明代·黎遂球

玲珑古洞深，窈窕远相寻。寻仙不可见，寻花松半阴。

山人向予语，只在石亭许。可惜春江月，但向春江柳。

江北望迷楼，翠幕珊瑚钩。琼花泪烟晚，玉蕊不关愁。

本是仙人树，不恋繁华土。谁能不染心，飞还作香雨。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。